S เนื้อหอม! 3 กองทุนใหญ่ทุ่ม 1.66 พันลบ. ซื้อหุ้นเพิ่มทุน PP
S เนื้อหอม! 3 กองทุนใหญ่ทุ่มเงิน 1.66 พันลบ. เข้าซื้อหุ้นเพิ่มทุน PP กว่า 400 ล้านหุ้น 
18 ก.ค. 2560

ผู้สื่อข่าวรายงานว่า ตามที่บริษัท สิงห์ เอสเตท จำกัด (มหาชน) หรือ S ได้เสนอขายหุ้นเพิ่มทุนจำนวน 400 ล้านหุ้น ให้บุคคลในวงจำกัด (PP) ที่ราคาหุ้นละ 4.16 บาท รวมเป็นมูลค่าทั้งสิ้นไม่เกิน 1.66 พันล้านบาท โดยได้ทำการจองซื้อหุ้นเพิ่มทุนและชำระเงินค่าจองซื้อหุ้นเพิ่มทุนเสร็จสิ้นไปแล้วเมื่อวันที่ 17 ก.ค.ที่ผ่านมา
ทั้งนี้ปรากฏว่ามีผู้ลงทุนที่จองซื้อและได้รับจัดสรรหุ้นเพิ่มทุนจำนวนรวม 3 ราย ดังนี้ Credit Suisse (Singapore) Limited จำนวนหุ้นที่จองซื้อและได้รับจัดสรร 150,000,000 หุ้น ราคาเสนอขาย 4.16 บาทต่อหุ้น มูลค่ารวม 624,000,000 บาท และบริษัทหลักทรัพย์จัดการกองทุนรวม บัวหลวง จำกัด โดยเป็นการการจัดสรรให้ แก่กองทุนภายใต้การจัดการของบริษัทหลักทรัพย์จัดการกองทุนรวม บัวหลวง จำกัด จำนวน 110 กองทุน จำนวนหุ้นที่จองซื้อและได้รับจัดสรร 220,000,000 หุ้น ราคาเสนอขาย 4.16 บาทต่อหุ้น มูลค่ารวม 915,200,000 บาท
อีกทั้ง บริษัทหลักทรัพย์จัดการกองทุนรวม วรรณ จำกัด ซึ่งเป็นการจัดสรรให้แก่กองทุนภายใต้การจัดการของ บริษัทหลักทรัพย์ จัดการกองทุนรวม วรรณ จำนวน 123 กองทุน จำนวนหุ้นที่จองซื้อและได้รับจัดสรร 30,000,000 หุ้นราคาเสนอขาย 4.16 บาทต่อหุ้น มูลค่ารวม 124,800,000 บาท
อนึ่ง หุ้นเพิ่มทุนที่เสนอขายแก่ PP และการออกหุ้นกู้แปลงสภาพครั้งนี้ เป็นส่วนหนึ่งตามแผนการเพิ่มทุนจดทะเบียน เป็น 1.02 หมื่นล้านบาท จากเดิมที่ 8.19 พันล้านบาท โดยออกหุ้นใหม่ 2.04 พันล้านหุ้น พาร์หุ้นละ 1 บาท โดยจะจัดสรรให้แก่บุคคลในวงจำกัด แบบมอบอำนาจทั่วไป (General Mandate) ไม่เกิน 500 ล้านหุ้น
อีกทั้งจัดสรรหุ้นเพิ่มทุนไม่เกิน 1.49 พันล้านหุ้น รองรับการใช้สิทธิแปลงสภาพของผู้ถือหุ้นกู้แปลงสภาพ ที่บริษัทจะออกและเสนอขายหุ้นกู้แปลงสภาพไม่เกิน 200 ล้านเหรียญสหรัฐ อายุไม่เกิน 5 ปี เพื่อเพิ่มทางเลือกในการระดมทุนเพิ่มขึ้น โดยราคาเสนอขายจะกำหนดในช่วงระยะเวลาก่อนวันออกและเสนอขายหุ้นกู้แปลงสภาพ ซึ่งจะกระทำโดยวิธีการสำรวจความต้องการซื้อหลักทรัพย์ (Book Building)
นอกจากนี้จะจัดสรรหุ้นเพิ่มทุนที่เหลือไม่เกิน 50 ล้านหุ้น เพื่อรองรับการใช้สิทธิตามใบสำคัญแสดงสิทธิ ครั้งที่ 3